Erkki Koort

Siseministeerium

Pikk 61

15065 TALLINN 22.06.2017

**Avaldus toetuslepingu nr. 14-8.668-1 eelarve muutmiseks**

Käesoleva avaldusega palume teha MTÜ Johannes Mihkelsoni Keskuse poolt rakendatavasse Euroopa Varjupaiga-, Rände- ja Integratsioonifondi 2015. aasta programmi vahenditest rahastatud projekti „Tugiisikuteenus varjupaigataotlejatele ja rahvusvahelise kaitse saanud isikutele“ (AMIF2015-10) eelarvesse muudatused. Allpool on ära toodud eelarve muudatuse sisu, uued tegevused ja nende põhjendused. Lisadena on avaldusega kaasas *Lisa 1* (projekti eelarve muudatus Excelis) ning *Lisa 2* (detailsed eelarved uute teenuste kaupa kus on lahti kirjutatud teenuste läbiviimiseks vajalikud kulud). Kõikide muudatuste rahaline allikas on tugiisikute tööjõukulu (eelarverida 3.1.).

**Projekti AMIF2015-10 eelarve muudatuse sisu ja põhjendused**

***Miks uued teenused?***

Iseseisvalt Eestisse saabunud isikute Eestis esitatud varjupaigataotluste (samuti neile antud positiivsete vastuste) arv on jäänud oluliselt väiksemaks, kui oli eeldatud enne projekti algust. Sellest lähtuvalt on projekti eelarves ülejääk tugiisikute tööjõukuludes. Lisaks sellele on sihtgrupp projekti jooksul muutunud. Võib väita, et siiamaani on Eestis elavad rahvusvahelise kaitse saajad tajunud ennast pigem indiviididena ning individuaalne tugiisiku teenus on katnud vajaduse. Tavarändele lisandunud Euroopa Liidu ümberpaigutamise ja ÜRO ümberasustamise käigus Eestisse jõudnud rahvusvahelise kaitse saajad on aga mõjutanud kaitse saanud isikute grupiidentiteeti. Kollektiivselt saabudes ja etnilise grupi suurenedes on sihtgrupp hakanud ennast tajuma ühtse kogukonnana ning käitub sellele vastavalt – palju mõjutatakse üksteise otsuseid, oma etnilise kogukonna liiget usaldatakse enam kui tugiisikut jne, mistõttu saab väita, et individuaalne tugiisikuteenus üksinda enam piisav ning vaja on ka kogukondlikke ja kollektiivseid tugiteenuseid.

Sihtgrupi muutumine ja projekti käigus tehtud töö on toonud välja uued vajadused tugiteenuse pakkumisel. Kuigi tugiisikuteenus on endiselt vajalik, näeme seda, et väga vajalik on sellega kombineerida grupimeetodil toimiv tugiteenus, mis abistaks kliente tööle saamisel ning toetaks neid paremini kohalikku kogukonda sulandumisel ja kohanemisel. Seepärast me tahame siduda tugiisikuteenusega 3 uut tugiteenust, milleks on (a) *tööotsingu tugiteenus* (tööotsingukoolituse ja tööklubi käivitamine sihtgrupi liikmetele) ja (b) *sotsiaalse integratsiooni tugiteenus* (sh huvitegevuslike ürituste läbiviimine kohalikes kogukondades, kus sihtgrupi liikmed ise oleksid aktiivselt kaasatud) ning (c) *kohanemise tugiteenus* (loovteraapia ja eluoskused). Need ettevõtmised võimaldaksid kliendil paremini suhestuda siinse töökultuuriga, motiveeriksid teda enam osalema kohalikus kogukonnas ja oma võimeid näitama. Samal ajal on need ka seotud tugiisikuteenusega, mis on esimeseks platvormiks kust klient ise saab (tugiisiku toel) edasi minna nt tööotsingukoolitusele või huvitegevuse üritusele ja teraapia/eluoskuste sessioonidele. Allpool on täpsemalt ära toodud uute ettevõtmiste sisu, samuti on eelarve failis (Lisa 2) lahti kirjutatud detailsemalt nende maksumus ja korraldus.

1. **Tööotsingu tugiteenus:**

**Mis?**

Tööotsingu tugiteenuse eesmärk on abistada rahvusvahelise kaitse saanud isikute sisenemist tööturule. Moodustatakse 2 gruppi Tallinnas ja Tartus, mis on avatud vastavalt ka Lõuna-Eesti ja Põhja-Eesti klientidele.

Tugiteenuse osad (mahud on toodud ühe grupi kohta, gruppi on arvestatud keskmiselt 7 liiget):

1. **Sotsiaalseid-, tööotsingu- ja toimetulekuoskusi arendav koolitus**, maht 100 tundi. Käsitletavad teemad: psühholoogiline ettevalmistus tööturule sisenemiseks, tööintervjuu ja eneseesitluse treening, õpioskuste arendamine, tööelu planeerimine ja suhted töökohal, arvuti kasutamine tööotsingul.
2. **Tööklubi**, maht 30 tundi. Regulaarsed grupikohtumised koolituse läbinutega, toetusgrupi põhimõttel, toimuvad 1 kord nädalas grupijuhi eestvedamisel.
3. **Nõustamine**, kokku kuni 75 tundi. Iga koolituse läbija käib ka karjäärinõustamisel. Lisaks pakume vajaduspõhiselt ka võlanõustamist, psühholoogilist nõustamist, sõltuvusnõustamist jne.
4. **Tööpraktika**, kuni 4 inimesele (ühe grupi kohta) 30 tunni mahus. Eesmärk on praktilise töökogemuse omandamine, ametialaste oskuste täiendamine, tööharjumuste loomine.
5. **Tugiisikuteenus**, maht olemasoleval kujul. Tugiisikute rakendamine nii potentsiaalsete osalejate eelhindamisel, kui ka toetamisel ja tööotsimise abistamisel kogu programmi raames ja järgselt.

**Miks?**

Rahvusvahelise kaitse saajatelt saadud tagasisidest ja JMK tugiisikute kogemusest lähtudes on tööturule sisenemine üks keskseid probleeme, eriti araabia keelt kõneleva sihtgrupi seas (ning kes teisi keeli ei räägi). Tööturule sisenemise motivatsioon on madal, oma võimetest ja reaalsetest ootustest uues riigis on ebatäpne arusaam ning senine individuaalne tugiisiku teenus ei leevenda sihtgrupi seas levinud segadust, kuulujutte ja üksteisele vastukäivaid väiteid. Grupimetoodika puhul on garanteeritud, et sihtgrupp saab korraga ühtse informatsiooni ning segadus minimeeritakse.

**Oodatud mõju**

Eelmainitud mudel baseerub JMK eestikeelse sihtgrupi peal rakendataval edukal sekkumismetoodikal, mida oleme nüüd kohandanud rahvusvahelise kaitse saajate sihtgrupile. Oleme varasemalt koolitust, tööklubi ja tugiisikuteenust koos kombineerituna kasutanud eesti- ja venekeelsete tööotsijate aitamisel (alates 2006.aastast). Oodatud mõju on tööharjumuse kujunemine, sihipärase tööotsimise toetamine ja tööturule sisenemise psühholoogiline valmisolek ning tööle või praktikale suundumine. Oodatud on ka, et läbi projekti saame toetada, nõustada ja teavitada paremini ja süstemaatilisemalt ka tööandjaid.

***2.* Sotsiaalse integratsiooni tugiteenus:**

Sotsiaalse integratsiooni tugiteenuse eesmärk on rahvusvaheliste kaitse saanud isikute ja kohaliku elanikkonna igapäevaste kontaktide ja suhtluse arendamine ning kaitse saanud isikute kaasamine kohalikku kogukonda ja läbi selle parandada kogukondlikku sidusust.

Tegevused toimuvad püsivalt 2 piirkonnas (Tallinn, Tartu) ning vajadusel muudes piirkondades, olenevalt sihtgrupi liikmete arvust ja nende geograafilisest paiknemisest.

1. Tartus, mahus keskmiselt 3 ühisüritust kuus.
2. Tallinnas, mahus keskmiselt 4 ühisüritust kuus.

Ühisüritused on koordineeritud igas linnas koordinaatori poolt, keda abistavad klientidega suhtlemisel ka juba olemasolevad tugiisikud. Üritusteks võivad olla kohaliku kogukonna ja rahvusvahelise kaitse saajate vahel korraldatavad toiduõhtud, spordimängud, keelekohvikud, ekskursioonid, kultuuriõhtud (nii välismaa, kui ka eesti kultuuri tutvustavad) ja vestlusringid jne.

**Miks?**

Rahvusvahelise kaitse saajatelt saadud tagasisidest ja omapoolsest kogemust lähtudes on klientidel väga raske leida kohalikku suhtlusvõrgustikku ning tuntakse end sotsiaalselt äratõugatuna kohalikust kogukonnast. Istutakse kodus, suheldakse enamasti ainult teiste pagulastega või paremal juhul teiste rahvus- või usukaaslastega ning ainukesed eestlased kellega suheldakse on tihti sotsiaaltöötajad ja tugiisikud. Levinud on vastastikused hirmud ja eelarvamused ning pole võimalust neid maha võtta. Suhtlusvõrgustiku puudumine ja isolatsiooni tajumine on sagedased faktorid, mida kaitse saajad on toonud põhjusena ka Eestist lahkumiseks.

**Oodatud mõju**

Ühisüritused loovad võimaluse igapäevaste kontaktide, suhtluste ja sõprade tekke rahvusvahelise kaitse saajate ja kohalike elanike vahel. Modereeritud, turvalises keskkonnas läbiviidud ühistegevused võtavad maha vastastikuseid hirme ja eelarvamusi ning toetavad ühiskondliku sidusust ning tekitavad kaitse saajate seas pidepunkti kohaliku kogukonnaga ning tugevdavad kodanikuidentideedi teket. Ootame, et läbi selle saame aktiviseerida ka naisi, kellel on kõige suuremad raskused sotsiaalsesse ellu ja hiljem tööturule sisemisel. Esimese sammuna saaksime kaasata naisi läbi nendele tuttavate teemade, nt. kokandus, käsitööõhtud jne.

**3. Kohanemise tugiteenus:**

Kohanemise tugiteenuse eesmärk on rahvusvahelise kaitse saanute kultuurilise ja psühholoogilise kohanemisprotsessi ja hakkamasaamise toetamine.

Moodustatakse kaks gruppi, Tartu ja Tallinnas, kuhu kaasatakse vastavalt Lõuna-Eesti ja Põhja-Eesti kliente.

Tugiteenuse osad on (maht kokku kuni 105 tundi):

1. *Loovteraapia*. Terapeutide ja tugiisikute koostööl läbivad rahvusvahelise kaitse saajad eelhindamise ning seejärel viiakse läbi tutvustavad sessioonid. Sellejärgselt moodustatakse grupid ning viiakse läbi kunsti- ja liikumisteraapia sessioonid määratud aja jooksul.
2. *Eluoskused* (*life-skills*). Järjepideva tagasisidestamise põhjal korraldatakse eluoskuste praktilisi koolitusi, kus vastavalt kaitse saajate poolt välja toodud vajadustele käsitletakse teemasid, mis edendavad kaitse saajate hakkamasaamist ja heaolu, nt. seksuaaltervis, tervislik toitumine, naiste ja meeste roll uues ühiskonnas, eelarvestamine, vanemlikud oskused jne.

**Miks?**

Rahvusvahelise kaitse saajatelt saadud tagasisidest ja omapoolsest kogemust lähtudes on klientidel märgatavad psühholoogilised raskused, mis on seotud kogetud traumaga (nii päritolumaal, kui ka rändel), mis teevad raskeks normaalse integratsiooni, sh. tööotsimise, keeleõppe jne. Siiamaani pole kaitse saajatele pakutud süstemaatilist leevendust traumaga hakkamasaamiseks, kuid on näha, et see pärsib kogu nende integratsiooni ja kohanemisprotsessi. Lisaks sellele ei ole praegune tugiisiku teenus suutnud süstemaatiliselt toetada pagulasi eluoskuste puudusest tulenevatest kohanemisraskustest (vanemlikud oskused, uus haridusüsteem, seksuaaltervis ja pereplaneering, eelarvestamine, meeste ja naiste võrdõiguslikkus)

**Oodatud mõju**

Loovteraapia leevendab psühholoogilisi raskusi ja trauma läbielamist, aitab mõtestada kogetut ja praegust hetkeolukorda ning laseb kaitse saajatel keskenduda uuele elule uues riigis. Eluoskuste koolitused aitavad kaitse saajatel kohaneda uue riigi tavade, normide ja kultuuriga, õpetades oskusi mida tihti päritoluriigis polnud igapäevaseks eluks vaja. Läbi selle paraneb orientatsioon uues kultuuriruumis ning saadakse igapäeva elu küsimustes paremini hakkama. Plaanime läbi selle meetme toetada fokuseeritult just naiskliente, käsitledes eluoskuste koolitusi ja teraapiasessioone nn. naisteklubi osadena.

*Tartus,*

*22.06.2017*

*Juhan Saharov*

*projektijuht*

*Johannes Mihkelsoni Keskus*

*/allkirjastatud digitaalselt/*

*Tõnu Ints*

*juhataja*

*Johannes Mihkelsoni Keskus*

*/allkirjastatud digitaalselt/*